Mboweni boos oor e-tolbesluit | Maroela Media
Terwyl Sanral se besluit om die invordering van e-tolskuld vir eers te staak wyd verwelkom is, is Tito Mboweni, minister van finansies, glad nie ingenome met dié besluit nie.
Mboweni het hom Donderdag ten sterkste uitgespreek teen die Suid-Afrikaanse Nasionale Padagentskap (Sanral) se besluit en gesê die agentskap moet dié beslissing onmiddellik omkeer.
Mboweni het gepraat tydens 'n mediakonferensie waar hy die nuwe kommissaris van die Suid-Afrikaanse Inkomstediens, Edward Kieswetter, voorgestel het. Hy het gesê die "verbruiker moet betaal"-beginsel is iets wat regdeur die Suid-Afrikaanse samelewing moet posvat.
"Dit is binne hierdie konteks wat ek glad nie gelukkig is met die Sanral-raad se besluit om nie motoriste te vervolg wat nie hul e-tolskuld betaal nie," het Mboweni gesê.
"Dit is 'n baie slegte besluit en een wat nooit geneem moes word nie. Dit is nie behulpsaam in die effektemark nie en ondermyn wat ons in die begroting gesê het dat ons die verbruiker-moet-betaal-beginsel ondersteun. Hulle moet daardie besluit onmiddellik omkeer, anders het dit implikasies vir die effektemark, die fiskus en hul eie kredietgradering," het Mboweni uitgevaar.
"Mense moet leer dat jy nie roekelose besluite in die middel van 'n baie moeilike finansiële situasie neem nie. So, betaal jou belasting en gee die keiser wat hom toekom."
Maroela Media het vroeër berig Sanral het gister gesê die proses om e-tolskuld in te vorder en dagvaardings wat sedert 2015 aangevra is na te jaag, is vir eers uitgestel ná 'n versoek van pres. Cyril Ramaphosa om die e-tolbetaling-dooiepunt aan te raak.
Die besluit is deur die Organisasie teen Belastingmisbruik (Outa) verwelkom wat meen dit is 'n sterk aanduiding dat die omstrede e-tolstelsel binnekort geheel en al geskrap sal word.
David Makhura, premier van Gauteng, het gesê die besluit is 'n beslissende skuif en skep die geleentheid vir 'n vriendskaplike en volhoubare oplossing rakende die e-tolsage.
Hoe gaan die spreekwoord? "The bigger we get, the smaller we grow".
Haal nou al die Bybel aan om hulle korrupsie te befonds.
Wat van Soweto se Eskom skuld?
Of koop die keiser hulle stemme met vry elektrisiteit? Wat van julle neem 'n verantwoordelike besluit oor Soweto se Eskom skuld, so in die middel van 'n moeilike finansiële jaar? Klomp huigelaars!!
Tito het gesien hoe vlieg 'n bonussie van 'n paar miljoen rand by die venster uit die' dat hy boos is!
Ag vlieg na jou ma toe man. Begin maar eers by die honderde duisende wat free lektriek kry, al vir baie jare. Pft!